Emosies loop hoog by Blou Bul se hofverskyning | Maroela Media
Dylan van der Walt Donderdag buite die hof. Foto: Phillip Bruwer
Die ma van Louis Pienaar (38), 'n IT-spesialis wat verlede jaar buite 'n nagklub in die ooste van Pretoria aangerand is, was hoogs emosioneel toe die aanklagte teen die Blou Bul-o.21-rugbyspeler wat van sy aanranding verdink is, voorlopig teen hom laat vaar is.
Dylan van der Walt, wat tereg gestaan het op aanklag van aanranding met die doel om ernstig te beseer, sou na verwagting Donderdag in die Hatfield-landdroshof gepleit het, waarna sy verhoor sou begin.
Staatsaanklaer JP Liebenberg het egter aangevoer dat die staat nie gereed is om voort te gaan nie.
"Net twee van die vier getuies was vandag beskikbaar. Dit wil voorkom of die ander twee nie hul samewerking wil gee nie. Die ondersoekbeampte kon hulle nie in die hande kry nie," het Liebenberg gesê en versoek dat die saak uitgestel word om die getuies in die hande te kry.
Jacques Diemieniet, Van der Walt se prokureur, het sterk beswaar gemaak teen verdere uitstel, aangesien die saak al byna ses maande op die hofrol is.
"Die staat was bewus ná die laaste uitstel, langer as 'n maand gelede, dat die saak vir vandag vir verhoor geplaas is. Dit was meer as genoeg tyd om hulle geleentheid te gee om hul huiswerk in orde te kry en te sorg dat alle getuies by die hof is," het Diemieniet aangevoer.
"Ons weet ook nie wat die getuies se belangstelling verder in die saak sal wees nie. Verdere uitstel totdat die staat weet waaroor die saak gaan, gaan nie in belang van geregtigheid wees nie. My kliënt het elke uitstel stiptelik bygewoon. Hy is die een wat die regskostes moet betaal en hy word benadeel as die saak verder uitgestel word. Die staat moet eers sy saak in orde kry, waarna die beskuldigde weer voor die hof gedaag kan word sodat dit gefinaliseer kan word."
Landdros Len Muller het verdere uitstel geweier. Hy het beveel die verhoor moet vandag begin en dat die ander getuies gedagvaar moet word om te kom getuig.
Liebenberg het aangedui die staat het in daardie geval geen ander keuse as om die saak voorlopig terug te trek nie.
Muller het die saak daarna voorlopig teruggetrek.
"Voor u verskoon word, jy het amper iemand se dood veroorsaak. My kind is amper dood en nou wil julle die saak uitgooi," het Pienaar se ma, Marina, emosioneel in die hof gesê voor die hof verdaag het.
Muller het haar tot orde geroep en gesê sy moet haar beswaar met die staatsaanklaer opneem.
Sy het buite die hof in trane gesê haar seun is hoogs intelligent en moet nou met permanente breinskade saamleef terwyl die aanvaller vry rondbeweeg.
Louis Pienaar in die hospitaal ná sy aanranding. Foto: Verskaf
Pienaar se pa, Pine, het ná die verrigtinge gesê hulle is baie teleurgesteld oor die verwikkelinge.
"Ek kan nie glo dat die staat so onvoorbereid is en ná ses maande nie die getuies kon organiseer nie. Dit is onaanvaarbaar en voel soos 'n gejaag na wind. Alhoewel ons vertroue in die staat geskaad is, sal ons maar moet wag en kyk wat gebeur," het hy gesê.
Diemieniet het buite die hof gesê hy het simpatie met Pienaar se familie, maar dat daar veel meer agter die saak is as wat almal dink. Hy kon egter nie meer daaroor uitbrei nie, aangesien dit die toekomstige saak kan belemmer.
Maroela Media het vroeër berig Van der Walt het homself in Januarie op versoek van die Garsfontein-polisie oorgegee. Hy het dieselfde dag in die hof verskyn en is op borgtog van R1 000 vrygelaat.
Van der Walt is daarvan beskuldig dat hy Pienaar in November by die nagklub aangerand het. Pienaar was lank in 'n kritieke toestand in die waakeenheid van die Wilgers-hospitaal. Hy het bloeding op sy brein opgedoen en moes onder meer 'n operasie ondergaan om drukking op twee plekke op sy brein te verlig. Hy het ook spraakprobleme gehad en moes van voor af leer praat. Hy kan niks van die voorval onthou nie.
Pine het vroeër aan Maroela Media gesê die kuierplek het vir die aand toegemaak en sy seun was nog op die dansvloer toe daar 'n groep rugbyspelers, onder wie Van der Walt, daar aangekom het. "Soos ons verstaan, het 'n woordewisseling ontstaan. Louis en sy neef, Christian Cronjé, is toe na buite, waar Dylan hom in die parkeergebied van agter van sy voete af geslaan het. Hy het hom nog 'n hou gegee, voor hy saam met mense in 'n voertuig geklim en weggery het," het Pine gesê.
Mag hy 100 jaar oud word en die daad nooit vergeet nie!
Daar is twee getuies, hoekom kan die saak nie voort gaan nie. Ek is doodseker dat die twee beskikbare getuies wel kan getuig en kruis ondervra word dan kan die regter 'n meer wyse besluit neem vir verdere uitstel. Nee wat die staats aanklaers en ondersoek beamptes gee baie min om, voel vere en die regters/magistrate is te bang/sleg om ordentelike vonnisse te gee. In NSA het ends of justice 'n vroeë dood gesterf.
Lees weer die eerste reël van die berig, MM. Groetnis
As die arme man nie so wit was nie was die Mannetjie toegesluit en sou nooit weer rugby gedpeel het nie. Hulle gee eenvoudig nie om nie.